

**ข้อบังคับมหาวิทยาลัยธรรมศาสตร์**

ว่าด้วยการจัดตั้งและบริหารกองทุนมหาวิทยาลัยยั่งยืนมหาวิทยาลัยธรรมศาสตร์ พ.ศ. ๒๕๖๐

.........………………………………………….

โดยที่เป็นการสมควรให้มีข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุนมหาวิทยาลัยยั่งยืน มหาวิทยาลัยธรรมศาสตร์

อาศัยอำนาจตามความในมาตรา ๒๓ (๔) แห่งพระราชบัญญัติมหาวิทยาลัยธรรมศาสตร์
พ.ศ. ๒๕๕๘ สภามหาวิทยาลัยได้มีมติในการประชุมครั้งที่ ๘/๒๕๖๐ เมื่อวันที่ ๒๘ สิงหาคม ๒๕๖๐
เห็นชอบให้ออกข้อบังคับไว้ดังนี้

**ข้อ ๑** ข้อบังคับนี้เรียกว่า “ข้อบังคับมหาวิทยาลัยธรรมศาสตร์ว่าด้วยการจัดตั้งและบริหารกองทุนมหาวิทยาลัยยั่งยืน มหาวิทยาลัยธรรมศาสตร์ พ.ศ. ๒๕๖๐**”**

**ข้อ ๒** ข้อบังคับนี้ให้ใช้บังคับถัดจากวันประกาศเป็นต้นไป

**ข้อ ๓** ในข้อบังคับนี้

“มหาวิทยาลัยยั่งยืน” หมายความว่า มหาวิทยาลัยที่มีการพัฒนาตามเป้าหมายการพัฒนา
ที่ยั่งยืน (Sustainable Development Goals) ขององค์การสหประชาชาติ

“กองทุน” หมายความว่า กองทุนมหาวิทยาลัยยั่งยืน มหาวิทยาลัยธรรมศาสตร์

“คณะกรรมการบริหารกองทุน” หมายความว่า คณะกรรมการบริหารกองทุนมหาวิทยาลัยยั่งยืน มหาวิทยาลัยธรรมศาสตร์

**ข้อ ๔** ให้อธิการบดีเป็นผู้รักษาการตามข้อบังคับนี้

**หมวด ๑**

**การจัดตั้งกองทุน**

**ข้อ** ๕ ให้จัดตั้งกองทุน เรียกว่า “กองทุนมหาวิทยาลัยยั่งยืน มหาวิทยาลัยธรรมศาสตร์”
มีวัตถุประสงค์ในการดำเนินการเพื่อส่งเสริมสนับสนุนให้มหาวิทยาลัยธรรมศาสตร์พัฒนา
ไปสู่การเป็นมหาวิทยาลัยยั่งยืน

**ข้อ ๖** รายได้และทรัพย์สินของกองทุน มีดังนี้

(๑) รายได้จากส่วนลดค่ากระแสไฟฟ้าตามสัญญาในโครงการติดตั้งโซลาร์เซลล์
ผลิตกระแสไฟฟ้าบนหลังคาอาคารมหาวิทยาลัยธรรมศาสตร์ ศูนย์รังสิต และโครงการผลิตไฟฟ้าด้วยพลังงานทดแทนอื่นของมหาวิทยาลัย

สำหรับกรณีที่เป็นโครงการร่วมกับคณะ/สำนัก/หน่วยงาน รายได้ในที่นี้หมายถึงรายได้
หลังการจัดสรรกับคณะ/สำนัก/หน่วยงานตามที่ได้มีการตกลงกัน

(๒) เงินที่ได้รับจากส่วนราชการหรือหน่วยงานอื่นของรัฐ หรือองค์การภาคประชาชนหรือเอกชนเพื่อสนับสนุนให้มหาวิทยาลัยพัฒนาไปสู่การเป็นมหาวิทยาลัยยั่งยืน

(๓) เงินหรือทรัพย์สินที่มีผู้อุทิศให้

(๔) เงินหรือผลประโยชน์อื่นใดที่ได้จากการดำเนินงานเพื่อหารายได้เข้ากองทุน

(๕) เงินรายได้หรือผลประโยชน์จากการลงทุนของกองทุน

**ข้อ ๗** รายจ่ายของกองทุน ให้จ่ายได้เฉพาะเพื่อการดำเนินงานตามวัตถุประสงค์ของกองทุน
และตามรายการดังต่อไปนี้

(๑) ค่าใช้จ่ายเพื่อการจัดหา การสร้าง หรือการพัฒนาปรับปรุงด้านกายภาพ ทั้งในด้านอาคารสถานที่ ระบบสาธารณูปโภค การคมนาคมขนส่งและภูมิทัศน์ของมหาวิทยาลัย

(๒) ค่าใช้จ่ายในการจัดกิจกรรมเพื่อส่งเสริมการเรียนรู้การเป็นมหาวิทยาลัยยั่งยืน
หรือการพัฒนาอย่างยั่งยืน

(๓) ค่าใช้จ่ายในการทำการศึกษาหรือทำวิจัย

(๔) ค่าใช้จ่ายเพื่อการบริหารโครงการของกองทุน และค่าใช้จ่ายในการจัดประชุม คณะกรรมการและค่าเบี้ยประชุมของกรรมการผู้ทรงคุณวุฒิในอัตราตามที่คณะกรรมการกำหนด

(๕) ค่าวัสดุหรือครุภัณฑ์ที่จำเป็นเพื่อใช้ดำเนินการตามวัตถุประสงค์ของกองทุน

**หมวด ๒**

**การบริหารกองทุน**

**ข้อ ๘** ให้มีคณะกรรมการบริหารกองทุน ประกอบด้วย

(๑) อธิการบดี เป็นประธานกรรมการ

(๒) รองอธิการบดีซึ่งรับผิดชอบงานด้านการพัฒนามหาวิทยาลัยยั่งยืน เป็นรองประธานกรรมการ

(๓) รองอธิการบดีซึ่งรับผิดชอบฝ่ายวางแผนและฝ่ายการคลัง เป็นกรรมการ

(๔) ผู้อำนวยการกองแผนงาน และ ผู้อำนวยการกองคลัง เป็นกรรมการ

(๕) ผู้ทรงคุณวุฒิซึ่งอธิการบดีแต่งตั้งจำนวนไม่เกินสองคน เป็นกรรมการ

(๖) ผู้ช่วยอธิการบดีซึ่งรับผิดชอบงานด้านการพัฒนามหาวิทยาลัยยั่งยืนเป็นกรรมการ
และเลขานุการ

(๗) ผู้อำนวยการกองซึ่งอยู่ภายใต้การบังคับบัญชาของรองอธิการบดีที่รับผิดชอบงาน
ด้านการพัฒนามหาวิทยาลัยยั่งยืน เป็นกรรมการและผู้ช่วยเลขานุการ ทั้งนี้ โดยอาจมีผู้ช่วยเลขานุการ
ได้อีกไม่เกินสองคน

กรรมการที่เป็นผู้ทรงคุณวุฒิตาม (๕) ให้มีวาระการดำรงตำแหน่งคราวละสองปีแต่อาจได้รับ
การแต่งตั้งอีกก็ได้

**ข้อ ๙** คณะกรรมการบริหารกองทุนมีอำนาจและหน้าที่ดังต่อไปนี้

(๑) พิจารณากำหนดแผนงานหรือโครงการพัฒนามหาวิทยาลัยยังยืนที่จะใช้เงินของกองทุน

(๒) พิจารณาจัดทำงบประมาณประจำปีของกองทุน

(๓) พิจารณาแนวทางการจัดหาเงินรายได้ของกองทุน และนำเงินของกองทุนไปลงทุน
เพื่อหาผลประโยชน์

(๔) กำหนดหลักเกณฑ์ในการดำเนินการต่าง ๆ ให้เป็นไปตามวัตถุประสงค์ของกองทุน

(๕) พิจารณาให้ความเห็นชอบการใช้จ่ายเงินและทรัพย์สินของกองทุน

**ข้อ ๑๐** การจัดซื้อจัดจ้างที่จะต้องก่อหนี้ผูกพันหรือจ่ายเงินของกองทุนให้ดำเนินการตามข้อบังคับมหาวิทยาลัยว่าด้วยการพัสดุ

**ข้อ ๑๑** ให้อธิการบดีหรือรองอธิการบดีที่อธิการบดีมอบหมายมีอำนาจอนุมัติก่อหนี้ผูกพัน
และอนุมัติจ่ายเงินของกองทุน

**ข้อ ๑๒** ให้กองคลัง มีหน้าที่รับเงิน จ่ายเงิน และเก็บรักษาเงิน ตลอดจนการปฏิบัติต่าง ๆ
ในทางบัญชี ให้เป็นไปตามข้อบังคับนี้

**ข้อ ๑๓** ให้คณะกรรมการบริหารกองทุนจัดทำรายงานผลการดำเนินงาน และรายงานฐานะการเงิน ประจำปีของกองทุนเสนอสภามหาวิทยาลัยเพื่อทราบทุกสิ้นปีงบประมาณ

**ข้อ ๑๔** นอกจากที่กำหนดไว้ในข้อบังคับนี้ ให้ปฏิบัติตามข้อบังคับมหาวิทยาลัยว่าด้วยการบริหาร การเงิน งบประมาณ และการบัญชี

ประกาศ ณ วันที่ ๒๘ สิงหาคม พ.ศ. ๒๕๖๐

(ศาสตราจารย์พิเศษ นรนิติ เศรษฐบุตร)

นายกสภามหาวิทยาลัย